LIETUVOS RESPUBLIKOS VYRIAUSYBĖS KANCELIARIJA

EKONOMIKOS PAŽANGOS DEPARTAMENTO

BIUDŽETO IR ES STRUKTŪRINĖS PARAMOS SKYRIUS

PAŽYMA

Dėl Lietuvos Respublikos su nekilnojamuoju turtu susijusio kredito įstatymo, Lietuvos Respublikos vartojimo kredito įstatymo Nr. XI-1253 3, 5, 22, 252 ir 34 straipsnių pakeitimo įstatymo, Lietuvos Respublikos Lietuvos banko įstatymo Nr. I-678 42 straipsnio IR 1 PRIEDO PAKEITIMO įstatymo ir Lietuvos Respublikos finansų įstaigų įstatymo Nr. IX-1068 3 straipsnio pakeitimo įstatymo projektų (nr. TAP-16-1255(2))

Nr.

Vilnius

Projekto rengėjas – Finansų ministerija ir Lietuvos bankas.

Projekto tikslas, esmė – Įgyvendinat Vartojimo kredito sutarčių dėl gyvenamosios paskirties nekilnojamojo turto Direktyvą ir Komisijos deleguotąjį reglamentą ir siekiant sustiprinti su nekilnojamuoju turtu susijusio kredito gavėjų (vartotojų) apsaugą Finansų ministerija kartu su Lietuvos banku parengė ir teikia Su nekilnojamuoju turto susijusio kredito įstatymo ir su juo susijusių įstatymų pakeitimų įstatymų projektų paketą. Esminiai šiuo įstatymų projektų paketu siekiami pakeitimai:

Standartizuojama informacijos apie suteikiamo kredito sąlygas teikimo forma ir išvardijamos privalomos kredito sutarties sąlygos;

Aiškiai detalizuojamos fiksuotoji ir kintamoji kredito palūkanų normos;

Įtvirtinamas draudimas reikalauti iš vartotojo siūlyti kreditą tik kartu su kitais finansiniais produktais ar paslaugomis. Leidžiama sieti tik su įkeisto turto draudimu, tačiau leidžiama pačiam vartotojui pasirinkti draudiką;

Nustatomi du laikotarpiai: 30 apsvarstymo laikotarpis iki kredito sutarties sudarymo ir 14 dienų laikotarpis nuo kredito sutarties sudarymo, per kurį galima sudarytos kredito sutarties atsisakyti;

Supaprastinamas išankstinis kredito grąžinimas – siūloma riboti kompensacijos mokamos kredito davėjui dydį ir pavesti Lietuvos bankui parengti jo apskaičiavimo taisykles;

Netesybų, mokamų iki kredito sutarties nutraukimo, dydis apribojamas iki 0,02 proc. pradelstos sumokėti sumos už kiekvieną pradelstą dieną;

Ribojamas skaičius atvejų, kada kredito davėjas gali reikalauti iš kredito gavėjo apmokėti turto vertinimo išlaidas ir uždraudžiama reikalauti papildomo įkeitimo, jei nekilnojamojo turto vertė sumažėja ne dėl kredito gavėjo kaltės;

Įtvirtinama pareiga kredito davėjui suteikiant paskolą užsienio valiuta pasiūlyti kredito gavėjui papildomą priemonę, skirtą užsienio valiutos kurso svyravimo rizikai valdyti;

Reglamentuojama „kredito atostogų“ galimybė laikotarpiui ne ilgesniam nei 3 mėn.;

Įvedama prievolė kredito davėjui detaliai ir tinkamai įvertinti kredito gavėjo kreditingumą ir atsakyti už netinkamą įvertinimą;

Nustatoma, kad teisė verstis kredito teikimo veikla bus galima tik įrašius į viešąjį kredito davėjų ir kredito tarpininkų sąrašą pagal atitinkamą registravimo procedūrą,

Pildoma nuostatomis dėl tarpusavio skolinimo veiklos, jau reglamentuotos Vartojimo kredito įstatyme;

Reglamentuojama atsakomybė už įstatymo pažeidimus ir taikomos poveikio priemonės;

Siūloma praplėsti Direktyvos taikymo sritį ir įstatymo nuostatas taip pat taikyti visoms vartotojų sudarytoms kredito sutartims, užtikrintoms nekilnojamojo turto įkeitimu. Tačiau numatyti, kad šio įstatymo nuostatos nebūtų taikomos daugiabučių namų atnaujinimui (modernizavimui) skirtų kredito sutarčių reglamentavimui.

Derinimas – Teikiami projektai patikslinti pagal 2016 m. rugpjūčio 9 d. ministerijų atstovų pasitarimo metu pareikštas pastabas ir darbo tvarka suderinti su Ūkio ministerija, Teisingumo ministerija ir Vyriausybės kanceliarijos Teisės departamentu. Taip pat patikslinta administracinės naštos ūkio subjektams apskaičiavimo ataskaita.

Dalykinio vertinimo išvada: Teikiami įstatymų projektai iš esmės atitinka Vyriausybės reglamento reikalavimus.

Skyriaus vedėja	Lina Liubauskaitė

Lina Liubauskaitė, tel. 8 706 63 809, el. p. lina.liubauskaite@lrv.lt